CELEX: 62021TN0518
Language: mt
Date: 2021-08-24 00:00:00
Title: Kawża T-518/21: Rikors ippreżentat fl-24 ta’ Awwissu 2021 – European Paper Packaging Alliance vs Il-Kummissjoni

25.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 431/45
            
         
      Rikors ippreżentat fl-24 ta’ Awwissu 2021 – European Paper Packaging Alliance vs Il-Kummissjoni
      (Kawża T-518/21)
      (2021/C 431/53)
      Lingwa tal-kawża: l-Ingliż
      
         Partijiet
      
      
         Rikorrent: European Paper Packaging Alliance (The Hague, il-Pajjiżi l-Baxxi) (rappreżentanti: F. Di Gianni, A. Scalini u F. Pili, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla t-Taqsimiet 2.1.2 u 2.2.1 kif ukoll it-Tabelli 4-2 u 4-8 tal-Linji Gwida tal-konvenuta dwar prodotti tal-plastik li jintużaw darba biss f’konformità mad-Direttiva (UE) 2019/904 (1) tal-Parlament Ewropew u tal-Kunsill tal-5 ta’ Ġunju 2019 dwar it-tnaqqis tal-impatt ta’ ċerti prodotti tal-plastik fuq l-ambjent (2) sa fejn jikkonċernaw prodotti abbażi tal-karta b’kisja polimerika;
               
            
                  —
               
               
                  tiddikjara, b’mod alternattiv, li l-Artikolu 3(2) tad-Direttiva (UE) 2019/904 huwa illegali, sa fejn jinkludi l-prodotti abbażi tal-karta b’kisja polimerika fid-definizzjoni ta’ “prodotti tal-plastik li jintużaw darba biss”; u
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi fil-liġi u żewġ motivi ta’ illegalità.
      
                  1.
               
               
                  L-ewwel motiv ibbażat fuq li l-Linji Gwida tal-konvenuta jmorru kontra t-test tad-Direttiva (UE) 2019/904 sa fejn jinkludu l-prodotti abbażi tal-karta b’kisja polimerika fil-portata tad-Direttiva (UE) 2019/904, permezz ta’ interpretazzjoni żbaljata tat-terminu “komponent strutturali prinċipali” ipprovdut fl-Artikolu 3(1) tad-Direttiva (UE) 2019/904.
               
            
                  2.
               
               
                  It-tieni motiv ibbażat fuq li l-inklużjoni ta’ prodotti abbażi tal-karta b’kisja polimerika fil-portata tad-Direttiva (UE) 2019/904 tmur kontra l-għanijiet tad-Direttiva u tikser il-prinċipju ta’ proporzjonalità.
               
            
                  3.
               
               
                  It-tielet motiv ibbażat fuq li l-konvenuta qabżet il-limiti tal-kompetenza tagħha billi adottat il-Linji Gwida kkontestati u interferiet fil-prerogattivi tal-leġiżlatur tal-Unjoni.
               
            
                  4.
               
               
                  L-ewwel motiv ta’ illegalità ibbażat fuq li l-Artikolu 3(2) tad-Direttiva (UE) 2019/904 huwa illegali, sa fejn jirriżulta fl-applikazzjoni ta’ din id-direttiva għal prodotti abbażi tal-karta b’kisja polimerika. Huwa allegat ukoll li din id-dispożizzjoni hija illegali sa fejn ma tipprovdix limitu sabiex jiġi ddeterminat jekk prodott huwiex magħmul parzjalment mill-plastik. Barra minn hekk, ir-rikorrenti tallega li din id-dispożizzjoni tikser il-prinċipju ta’ ugwaljanza u ta’ nondiskriminazzjoni.
               
            
                  5.
               
               
                  It-tieni motiv ta’ illegalità ibbażat fuq li l-applikazzjoni tad-Direttiva (UE) 2019/904, u b’mod partikolari tal-miżuri restrittivi pprovduti f’din id-direttiva għall-prodotti abbażi tal-karta b’kisja polimerika tikkostitwixxi limitazzjoni mhux ġustifikata għal-libertà ta’ intrapriża u d-dritt għall-proprjetà stabbiliti, rispettivament, fl-Artikoli 16 u 17 tal-Karta tad-Drittijiet Fundamentali tal-Unjoni Ewropea.
               
            
         (1)  Direttiva (UE) 2019/904 tal-Parlament Ewropew u tal-Kunsill tal-5 ta’ Ġunju 2019 dwar it-tnaqqis tal-impatt ta’ ċerti prodotti tal-plastik fuq l-ambjent (ĠU 2019, L 155, p. 1).
      
         (2)  ĠU 2021 C 216, p. 1.